钦定古今图书集成/历象汇编/岁功典/第037卷 > 《广西志书》 > 上巳日陪刘尚书宴集北池序 符载
## 钦定古今图书集成/历象汇编/岁功典/第037卷 > 《广西志书》 > 上巳日陪刘尚书宴集北池序 符载

才智宏杰者其人尊，政教易简者其民泰，时节和畅
者其游盛，地形盘郁者其宴雄。我尚书刘公，挺天姿
之英特，采人心之愉乐，乘上巳之暄淑，趣北池之汗
漫，操四驾，腾百祥，皇皇煜煜，气象飘动，真高会也。况
乎九天之泽，滂沱下澍，新握龙节，保宁坤维。苟或风
流褊俭不耀，是则欲憔悴宠荣也，岂承荷锡命之意
乎？岩岩西蜀，古称天府之奥，江山数千里，羌蛮万馀
落，岁时风俗豪侈，凡所好尚，奇伟谲怪，遭值此际，得
摅胸襟，故尤为壮观矣。先期旬日也，严径术，洗涯岸，
洞篁篠，炽台榭，有事之辰也。拥幢盖，揖宾客，寅及于
近郊，卯及于北池。其降车也。鼙鼓发，登舟也；丝桐揭，
解缆也。百戏作。“览水府，摧江蓠，叱天”吴，拉冯夷，跃龟
鱼，腾蛟螭，召琴高啸，宓妃蓬壸以迥泊，若云蔚而霞
帔，一何壮也。及乎耳烦目剧，绵趣静境，稍自引去于
空阔，水波不动，四罗群山，簪裾坐于天上，思虑游于
象表，又何旷也。观夫《水嬉》之伦，储精蓄锐，天高日晏，
思奋馀勇，实有赤县，两为朋曹，献奇较艺，钩索胜负。
于是划万人之浩扰，豁一路之清泚，南北稳彻，中无
飞鸟。爰挂锦彩，从风为标，烂然长虹，横拖空碧。乃计
才力，量远迩，一号令雷鼓而飞，千桡动，万夫呼，闪电
流于目眦，羽翼生于肘下。观者山立，阴助𩰚志，肺肠
为之沸渭，草树为之偃悴，揭竿取胜，扬旌而旋。观其
猛厉之气，腾陵之势，崇山可破也，青天可登也。若使
移于摧坚陷阵之地，宁有对宇宙乎？夫文质殊涂，古
今异宜，君子作事得时也。是都也，有军旅焉，有南诏
焉，有西戎焉，尚或以清流激湍，一觞一咏，为宾客之
娱者，是不知变也，而识者咍之。其观一时之能事，成
千古之休烈，在今辰也。岂与夫永和少长咸集同日
而语哉？载自顾薄劣，尘厕下介，谬处陈璋之任，被命
首叙，敢逡巡乎？请赋八韵，以耀兰亭诸子也。先是故
太师韦公因是令节课宾寮赋诗，迺取诸“黄裳”以为
韵，今尚书继之以青，盖欲使其五色相宣耳。